
Utazásomat Londonba a Liszt Ferenc Repülőtérről kezdtem meg 13-án, szombaton hajnali 5 órakor. A reptéren sajnos extra díjat kellett fizetnem, mert a Ryanair promócióját Erasmus Student Network hallgatóinak rosszul értelmeztem. Ez kicsit kellemetlenül érintett, főleg anyagilag, de sajnos az én hibám volt és a kapunál egyébként se tudtam mit kezdeni. Amint leszálltunk azonban a vevőszolgálatnál megkértem, hogy magyarázzák el és megértettem, hogy az extra poggyász, amit vihetek a tagság részeként, azt fel kellett volna adnom.
Ezek után azonban inkább nem foglalkoztam a baklövésemmel, a visszaúton majd fel fogom adni a csomagom. Kicsit kótyagos voltam még a korai keléstől, azonban izgatottan néztem az utazás elé. Rég voltam Angliában és már teljesen elfelejtettem, hogy milyen. Így miután felszálltam a buszra Londonba egy ideig nem is értettem, hogy mi olyan furcsa. Persze hamar rájöttem, hogy itt szembe megy a forgalom. Az úton zenét hallgatva a tájat szemléltem, majd miután beértünk a városba Londoni utcaképet csodáltam. A Victoria Stationtől metróval eljutottam a szállásomhoz, egy barátom kollégiumába. Ő ugyan azt hitte másnap jövök, de a lakótársai elintézték, hogy lepakolhassak. Ezután neki is vágtam a városnak, hiszen dél se volt még. Körbejártam a környéket Earl’s Courtnál, és vettem egy szendvicset az útra. Nagyon szép idő volt, úgyhogy tettem egy rövid sétát, majd elindultam a múzeumokhoz. A VA múzeummal kezdtem, ahol különböző kultúrák műkincsei voltak kiállítva. Ezután kávéztam egyet, mert már igen nehéz volt ébren maradnom. A holtponton átlendülve átmentem a Science Museumba, amelyben nem sok időt töltöttem, mert a barátom végzett a munkahelyén és megbeszéltük, hogy találkozunk. Megmutatta az Imperial College London kampuszát, melyen tanul; én csak ámultam a felszereltségén. Ezután a Hyde parkban sétáltunk és megnéztük a Királyi család Kensington palotáját és lassacskán hazafelé vettük az utat. A koliban megismerkedtem a lakótársaival és berendezkedtünk estére. 
Másnap korán keltem, mert Balázsékkal kirándulást terveztünk Cambridgbe, ahol a doktoriját szerezte. Fél 9-kor indultunk a szállásától és körülbelül 10-re értünk Cambridgebe. Itt egész nap a faluban járkáltunk, az egyetemváros részén. Épp ekkor olvastam újra a Harry Potter könyveket és mintha Roxmortsba csöppentem volna, mesés volt itt lenni. Megmutatta a régi campusát, a hálókörleteket és mesélt az itteni szokásokról. Hihetetlen milyen régi ez a város. A campuson ebédeltünk, majd vonattal visszamentünk a városba. És ha már Harry Potter, illő, hogy a King’s Crossra érkezzen vissza a vonatunk, majdnem a 9 és háromnegyedik vágányra. Az este hátralevő részét a barátommal és lakótársaival töltöttem.
Hétfőn egész nap a konferencián voltunk. Előadásokat hallgattunk meg és a szünetekben posztereket néztünk és dolgoztunk. Maga a konferencia a londoni Metropolitan egyetemen volt megrendezve, nagy területen így nem volt érezhető az embertömeg. Az előadások egy nagyteremben voltak megrendezve, a poszterek pedig tantermekben voltak kiállítva. Ebédre kaptunk szendvicset és gyümölcsöt, a konferencia után viszont elmentünk Balázsékkal és külföldi kutatókkal egy vietnámi levesezőbe. Este visszajöttem Nándival, labortársammal a bálra. Itt kellemes háttérzene mellett beszélgettünk majd visszatértünk a szállásunkra. 
A keddi napon volt a poszterem bemutatása így egész délután kutatókkal beszélgettem, ötleteket fogadtam és kérdéseket vitattam meg velük. Alighanem az egész utazásom egyik legizgalmasabb része volt, hogy a kutatásomat új perspektívából szemlélhettem és értékes visszajelzést kaphattam ról. Ugyanakkor Balázzsal is tartottunk egy rövid megbeszélést, a laborban folyó projektekről és terveimről, így mindent egybevetve ez is egy tartalmas nap volt, még ha kicsit be is árnyékolta a másnapi hazaút. Szerdán már nem is volt időm délelőtt a konferenciára bemenni, mert a gépem délután indult és nem lett volna szerencsés dugó miatt lekésni. Délben el is indultam Victoria Stationről, hogy inkább a reptéren várakozzak, elkerülve az esetleges dugó miatti késést. Angliai utam így teljességet jegyében zárult minden tekintetben: rengeteget tanultam, betekintést nyertem egy más világba, jövőképem tovább szilárdult, eddigi munkámmal kapcsolatban visszajelzést szereztem, új embereket ismertem meg és az eddigiekkel tovább építettem meglévő jó viszonyom. És mindemellett a nap is végig sütött!
